## Ivace+i Innovació destina 48 milions d’euros en ajudes a l’I+D+i que incentivaran el desenrotllament de solucions enfront de la dana

*** La convocatòria inclou nous tipus d’incentius, reforça el pes i l’orientació cap a les empreses i reduïx la burocràcia per a les entitats beneficiàries
* El termini per a presentar projectes d’innovació finalitzarà el 8 de juliol, segons publica el *Diari Oficial de la Generalitat Valenciana***

El Consell, mitjançant Ivace+i Innovació, llança una nova convocatòria d’ajudes en concurrència competitiva, dotada amb més de 48 milions d’euros, amb l’objectiu d’impulsar el desenrotllament i l’enfortiment de l’ecosistema d’innovació de la Comunitat Valenciana, segons publica el *Diari Oficial de la Generalitat Valenciana* (DOGV). El termini per a presentar sol·licituds romandrà obert fins al pròxim 8 de juliol.

Es tracta d’una nova edició del programa de subvencions per al suport de l’I+D+i en col·laboració que Ivace+i Innovació convoca amb caràcter anual. “Una crida pública que s’ha renovat profundament per a incorporar noves línies de suport a la innovació, reduir la burocràcia i ampliar l’abast de les ajudes a un nombre més gran d’entitats beneficiàries”, ha assegurat la consellera d’Innovació, Indústria, Comerç i Turisme, Marián Cano.

La finalitat d’estos incentius, segons explica Cano, és impulsar la resolució de reptes d’interés comú, com, per exemple, els derivats de la riuada del 29 d’octubre, mitjançant la col·laboració de les esferes científica, tecnològica i empresarial en projectes d’I+D+i. De fet, Ivace+i dotarà d’un plus en la valoració aquelles iniciatives que ajuden a previndre i que responguen a problemes i desafiaments provocats per este desastre natural.

Per a aconseguir este objectiu, s’ha disposat un pressupost global molt similar al de 2024, superior als 48 milions d’euros, dels quals la Unió Europea aportarà el 60 % a través del Fons Europeu per al Desenrotllament Regional (FEDER) Comunitat Valenciana per al període 2021-2027. En total, s’espera donar suport a uns 300 projectes, segons les estimacions d’este departament.

**Nous incentius i línies de suport**

La reformulació de la convocatòria implica, a més, la posada en marxa de nous incentius, orientats especialment cap al teixit productiu. En este sentit, s’ha creat un nou programa d’ajudes, denominat ‘Assimilació de tecnologies avançades’, amb la finalitat d’impulsar el desenrotllament de projectes d’innovació que contribuïsquen a millorar els processos i sistemes organitzatius de les empreses, fent ús de tecnologies avançades.

Este programa pilot, que exigix la participació d’almenys una pime, obri una via pròpia per als projectes d’innovació en processos que, per a accedir al finançament públic, havien de competir fins ara amb iniciatives d’investigació i desenrotllament a través d’altres línies més orientades a la promoció de l’I+D. En total, comptarà amb un pressupost d’1,45 milions d’euros en la seua primera convocatòria.

També es reforça el programa de promoció del talent amb una nova línia d’agents d’innovació de proximitat que, en la pràctica, estendrà la xarxa d’Innoagents a les àrees industrials i als municipis rurals. Esta nova figura s’ha dotat amb 1,2 milions d’euros, que eleven a 4,25 milions els fons destinats a les diverses modalitats d’agents.

**Es reduïx la càrrega administrativa**

Juntament amb els nous incentius, la reducció de la càrrega administrativa és una altra de les principals novetats d’esta convocatòria, en la qual s’introduïx per primera vegada un sistema de justificació simplificada dels gastos subjectes a subvenció que s’aplicarà inicialment en el programa de consolidació de la cadena de valor empresarial.

En la pràctica, les entitats beneficiàries únicament hauran de justificar els costos de personal mitjançant nòmines i pagaments a la Seguretat Social i addicionalment, sense necessitat d’aportar factures, rebran el 40 % d’esta partida en concepte d’altres gastos necessaris per al projecte, com, per exemple, col·laboracions externes amb altres entitats o consumibles.

Per a la resta de programes, s’estén a totes les entitats beneficiàries, incloses les empreses, l’abonament d’un 15 % sobre el gasto de personal en concepte de costos indirectes, que són aquells no es poden assignar directament a un producte, servici o projecte específic, però que són necessaris per a la seua execució.

**Més suport a les empreses**

Les modificacions introduïdes en la convocatòria pretenen reforçar l’orientació de les ajudes cap al teixit productiu, seguint així la línia iniciada l’any passat. Per exemple, s’exigix que el pes de les empreses en els consorcis de projectes estratègics en cooperació represente almenys el 50 % dels gastos susceptibles de subvenció.

En este mateix sentit, Ivace+i Innovació ha reformulat el programa d’accions complementàries, per a secundar únicament iniciatives d’entitats molt lligades a les empreses, com ara clústers o associacions empresarials, entre altres entitats sense ànim de lucre.

Les *start-ups* tindran també una consideració especial en els criteris d’avaluació relatius a l’experiència i antecedents de les entitats sol·licitants, amb la finalitat d’incentivar la seua participació en les convocatòries i facilitar l’accés al finançament públic. A més, es valorarà especialment que els projectes presentats s’hagen sotmés a un procés de consultes amb empreses, associacions o interessats en general per a enfortir així la utilitat dels seus resultats.

Un altre dels reptes d’esta crida pública és estendre la relació d’entitats beneficiàries diferents a fi d’ampliar l’impacte d’estos incentius en el sistema productiu. Precisament per a evitar la concentració d’ajudes, s’ha limitat en alguns programes el nombre d’expedients que pot presentar cada sol·licitant. A més, s’ha establit un import màxim de 500.000 euros per entitat i projecte.

Per volum d’ajudes, els programes de suport a projectes estratègics en col·laboració i de cadena de valor empresarial sumen 31,8 milions d’euros, el 66 % del pressupost total, seguit dels incentius a la valorització dels resultats d’investigació cap a les empreses, que superen els set milions d’euros per al període 2025.

Amb més de sis milions s’ha dotat la promoció del talent, mentres que la compra pública d’innovació i les accions complementàries disposen d’1,2 milions i 765.000 euros, respectivament.

Fecha: 16/06/2025